b'\n_START_ARTICLE_\nVasi s trdnjavskimi cerkvami v Transilvaniji\n_START_SECTION_\nZgodovina\n_START_PARAGRAPH_\nSa\xc5\xa1ke vasi v Transilvaniji so nastale v 12. stoletju, ko so mad\xc5\xbearski kralji na tem obmo\xc4\x8dju naselili nem\xc5\xa1ke koloniste. Med narodi so imeli poseben polo\xc5\xbeaj. Pre\xc5\xbeiveli so, bili so uspe\xc5\xa1ni, ustvarili so zelo mo\xc4\x8dno skupnost kmetov, obrtnikov in trgovcev. Ker je bila regija ogro\xc5\xbeena zaradi vdorov Turkov in Tatarov, so zgradili utrdbe razli\xc4\x8dnih velikosti. Najpomembnej\xc5\xa1a mesta so bila popolnoma utrjena, manj\xc5\xa1e skupnosti so gradile utrdbe, osredoto\xc4\x8dene na cerkev, dodali so obrambne stolpe in skladi\xc5\xa1\xc4\x8da za svoje najdragocenej\xc5\xa1e dobrine, da bi jim pomagale zdr\xc5\xbeati dalj\xc5\xa1a obleganja.\n_START_SECTION_\nOpis\n_START_PARAGRAPH_\nTopografija v ju\xc5\xbeni Transilvaniji je planota, prepredena s \xc5\xa1irokimi dolinami razli\xc4\x8dnih manj\xc5\xa1ih rek, ki se izlivajo v ve\xc4\x8dje, in sicer reke Olt, Mure\xc8\x99, Tarnava Mare in Tarnava Mica. Vasi so se prilagodile topografiji, tako da so se vasi v dolini razvile okoli osrednje ulice in nekaterih stranskih, medtem ko so vasi na bolj ravninskem delu sledile ohlapnej\xc5\xa1emu, \xc5\xbearkastemu vzorcu. Zaradi varnostnih razlogov in tradicije sa\xc5\xa1kega prebivalstva so  vasi strnjene._NEWLINE_Cerkev je vedno v sredi\xc5\xa1\xc4\x8du mesta, po mo\xc5\xbenosti na hribu. Najti je mogo\xc4\x8de razli\xc4\x8dne vrste utrdb: majhne \xe2\x80\x93 glavna ograja okoli cerkve, ve\xc4\x8dje utrdbe okoli cerkve ali prave trdnjave s \xc5\xa1tevilnimi utrdbenimi zidovi s sredi\xc5\xa1\xc4\x8dem na cerkvi. Cerkve so bile prilagojene vklju\xc4\x8ditvi v obrambo; vse so romanske bazilike ali enoladijske iz pozne gotike. Pogosto imajo veliko dodatkov glede na starost in obdobje, v katerem so bile zgrajene, to je od poznega srednjega veka do 16. stoletja. \xc5\xa0tevilne imajo tudi baro\xc4\x8dne elemente, saj je bil baro\xc4\x8dni slog zelo priljubljen._NEWLINE_V skoraj vseh primerih je cerkev na lahko branljivem polo\xc5\xbeaju, obi\xc4\x8dajno na hribu. Elementi utrdb v glavnih mestih na tem obmo\xc4\x8dju so bili prilagojeni razmeram in so pri\xc4\x8da tehniki stavbarstva, ki jo je uporabljala sa\xc5\xa1ka skupnost. Nekatere utrdbe imajo opazovalne stolpe, tudi cerkveni stolp je prilagojen trdnjavi. Material je tradicionalen, kamen in rde\xc4\x8da opeka, rde\xc4\x8da ope\xc4\x8dnata streha je zna\xc4\x8dilnost tega obmo\xc4\x8dja._NEWLINE_Blizu cerkve je glavni trg naselja ali plesni trg, na katerem se odvija dru\xc5\xbebeno \xc5\xbeivljenje. Poleg utrdb so le zgradbe, namenjene skupni uporabi: \xc5\xa1ola ali va\xc5\xa1ka dvorana. \xc5\xbdupnijska hi\xc5\xa1a in hi\xc5\xa1e najbogatej\xc5\xa1ih va\xc5\xa1\xc4\x8danov so bile okoli trga. Ve\xc4\x8dinoma so bila v bli\xc5\xbeini sredi\xc5\xa1\xc4\x8da vasi skladi\xc5\xa1\xc4\x8da za shranjevanje semen.'